ปลัดยุติธรรมสอบถลุง‘ไทยเข้มแข็ง’
สนธิกำลังสอบทุจริตงบไทยเข้มแข็งของกระทรวงศึกษา 884 ล้านบาท
10 เม.ย. 2555

สนธิกำลังสอบทุจริตงบไทยเข้มแข็งของกระทรวงศึกษา 884 ล้านบาท
นายกิตติพงษ์ กิตยารักษ์ ปลัดกระทรวงยุติธรรม กล่าวว่า นายสุชาติ ธาดาธำรงเวช รมว.ศึกษา ธิการ ได้ลงนามในคำสั่งแต่งตั้งให้เป็นประธานคณะกรรมการสืบสวนสอบสวนหาข้อเท็จจริงเกี่ยวกับการจัดหาครุภัณฑ์โครงการภายใต้แผนฟื้นฟูเศรษฐกิจ ระยะที่ 2 ไทยเข้มแข็ง (SP2) จำนวน 884 ล้านบาท ของสำนักงานคณะกรรมการการอาชีวศึกษา โดยมี นายกิจสุวัฒน์ หงส์เจริญ ผู้ตรวจราชการกระทรวงศึกษา เป็นกรรมการและเลขานุการ โดยกำหนดให้สรุปข้อมูลทั้งหมดภายใน 15 วัน
นายกิตติพงษ์ กล่าวว่า ได้หารือกับ รมว.ศึกษาธิการ ขอให้ปรับปรุงคณะกรรมการสืบสวนฯ โดยดึง พ.ต.อ.ณรัชต์ เศวตนันท์ ผู้ตรวจราชการกระทรวงยุติธรรม เป็นกรรมการเพิ่มเติม และแต่งตั้งเจ้าหน้าที่กรมสอบสวนคดีพิเศษ เจ้าหน้าที่ฝ่ายงานวินัย กระทรวงยุติธรรม ในระดับชำนาญการพิเศษ เป็นผู้ช่วยเลขานุการ พิจารณาข้อมูลร้องเรียนจากสมาพันธ์เครือข่ายครูอาชีวศึกษาแห่งประเทศไทย ที่กล่าวหามีผู้บริหารระดับสูงของกระทรวง และสำนักงานคณะกรรมการการอาชีวศึกษา ที่ดำรงตำแหน่งในเดือน มี.ค. 2554 จัดซื้อครุภัณฑ์ 13 รายการ ไม่โปร่งใสตามระเบียบของราชการ